حجت الاسلام راجہ ناصر عباس جعفری :

ملک میں زائرین کے نام پرفرقہ واریت پھیلانے کی گھناؤنی کوشش کی جارہی ہے

مجلس وحدت مسلمین پاکستان کے مرکزی سیکرٹری جنرل نے کہا کہ مسلم لیگ نون اپنے ماضی کے اوچھے ہتھکنڈوں پر اُتر آئی ہے۔

خبر کا کوڈ: ۴۴۲۵۰۶

تاریخ: ۱۴ تير ۲۰۲۰ - ۱۹:۱۵

رسا نیوز ایجنسی کی رپورٹ کے مطابق مجلس وحدت مسلمین پاکستان کے مرکزی سیکرٹری جنرل حجت الاسلام راجہ ناصر عباس جعفری نے کہا ہے کہ ملک میں زائرین کے نام پرفرقہ واریت پھیلانے کی گھناؤنی کوشش کی جارہی ہے جس میں حکومتی شخصیات بالخصوص ظفر مرزا کا مرکزی کردار ہے۔

مسلم لیگ نون کے رہنما خواجہ آصف حکومتی شخصیا ت کے منفی بیانات کو بنیاد بنا کر انارکی پھیلانا چاہتے ہیں، حکومت اس حساس موقع پر مذہبی منافرت کو ہوا دینے والوں کیخلاف فوری کاروائی کرے، مسلم لیگ نون اپنے ماضی کے اوچھے ہتھکنڈوں پر اُتر آئی ہے۔

ملت تشیع اپنے خلاف گمراہ کن پروپینگڈہ کا حساب مسلم لیگ نون سے اگلے الیکشن میں لے گی۔تحریک انصاف کی حکومت کی ساکھ تباہ کرنے کے لیے اندرونی اور بیرونی لابی پوری قوت سے متحرک ہو چکی ہے۔ انہیں لگام نہ دی گئی تو حکومت کے مسائل میں مزید اضافہ ہو گا۔

انہوں نے کہا کہ ملک کے مخصوص مکتبہ فکر کی مسلسل کردار کشی قابل مذمت اور ناقابل برداشت ہے۔ زائرین کے خلاف بے بنیاد پروپیگنڈہ کرنے والی سیاسی شخصیات کے خلاف عدالت چارہ جوئی سمیت دیگر آپشنز کے استعمال پر غور کیا جارہا ہے۔انہوں نے کہا تمام صوبوں کے ذمہ داران اس حقیقت کو بار بار دہرا رہے ہیں کہ کورونا وائرس کے پھیلاؤ سے زائرین کا کوئی تعلق نہیں اس کے باوجود ظفر مرزا تسلسل کے ساتھ زائرین پر الزامات لگا نے میں مصروف ہیں۔ظفر مرزا اپنی نااہلیوں کا ملبہ زائرین پر ڈال کر خود کوبری الزمہ قرار نہیں دے سکتے ۔

انہوں نے کہا کہ ملت تشیع کا استحصال نہیں ہونے دیں گے۔اپنی قوم کا ہر پلیٹ فارم پر دفاع کیا جائے گا۔مظلومین کی حمایت اور ظلم کے خلاف آواز بلند کرنا ہمارے منشور کا حصہ ہے۔دنیا کے مختلف ممالک سے آنے والے افراد کے لیے قرنطینہ میں رکھے جانے کی مدت صرف چوبیس گھنٹے ہے جبکہ زائرین کے ساتھ زیادتی کی انتہا کی جا رہی ہے۔ اکثر زائرین کو 51 دن قرنطینہ سینٹر میں رکھا گیا ۔زائرین کو اذیت دینے کا یہ سلسہ بند ہونا چاہیے۔انہوں نے کہا کہ طبی ماہرین کی ہدایات پر عمل کرنے کوملت تشیع واجب سمجھتی ہے اور اس پر پوری طرح عمل کیا جا رہا ہے۔